Me võime püha Pauluse poole aukartuses vaadata. Ja paluda, et suudaksime otsani vastu pidada, kui kannatamine Kristuse pärast saab kellegi osaks. Tänapäevalgi on veretunnistajaid. Hiljaaegu võttis ilmalikuks muutunud Euroopa skandaalinäljane meedia ette moslemite õrritamise. 20. veebruaril teatati: kümneid inimesi hukkus  prohvet Muhamedi karikatuuride avaldamisest raevunud moslemite meeleavaldustel nädalalõpul, uudisteagentuuride teatel põletati Nigeerias kristlasi elusalt. Nad hukkusid - ja hukkuvad edasigi - anonüümsete ettejuhtunutena. Kas nende märtrite veri lunastab tülinorijate süü? Vaevalt. Karikatuuri autor, kes midagi ei kahetse, on pugenud salakorterisse erivalve alla, et aga oma elunatukest ja nahka päästa. Talle ei lähe ta pila tagajärjed korda, peaasi on tema püha «sõnavabadus».